આ મંદિર એક એવું મંદિર છે કે જ્યાં શરણાઈના સૂર સાથે ભગવાન શિવની પૂજા કરવામાં આવે છે. ઈ.સ. 957ના ગાળામાં આશાવલ્લીના રાજવી આશાભીલને પરાસ્ત કરી પાટણપતિ સોલંકી રાજા કર્ણદેવે આ કર્ણમુક્તેશ્વર શિવાલય અને કર્ણસાગર જળાશયનું નિર્માણ કરાવ્યું હતું. આથી કર્ણમુક્તેશ્વર મહાદેવ, સોલંકી યુગમાં ગુજરાતમાં પાંગરેલી શિલ્પકલાના ઉત્તમ પ્રતીકરૂપ એક ભવ્ય દેવાલય, તે નગરીના મધ્યયસ્થાને હતું. તેને ફરતાં ઉદ્યાનો, ધર્મશાળાઓ, વાવ, કૂવા ઈત્યાદિને કારણે આ શિવાલય ગુજરાતનું પ્રાચીન શિવાલય બની ગયું હતું. શિવાલયના નિભાવ માટે કર્ણદેવે જે જમીનો દાનમાં આપેલી તે પરંપરાને તે પછીના ગુજરાતના મુસ્લિમ સુલ્તાનો, મરાઠા, મોગલો અને અંગ્રેજોએ પણ નિભાવી હતી.